Predkladacia správa

	Materiál je predkladaný na rokovanie vlády SR v zmysle § 29 ods. 4 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov, podľa ktorého správca kapitoly zostavuje o výsledkoch rozpočtového hospodárenia návrh záverečného účtu kapitoly. 

	Úrad jadrového dozoru Slovenskej republiky (v ďalšom úrad) bol zriadený kompetenčným zákonom NR SR č. 2/1993 Z. z. zo dňa 16. 12. 1992 s účinnosťou od 1. 1. 1993 ako nezávislý ústredný orgán štátnej správy. 

	Návrh záverečného účtu úradu za rok 2007 bol vypracovaný v súlade so Smernicou Ministerstva financií SR č. MF/30829/2007-311 zo dňa 18. decembra 2007. Obsahuje stručný  opis činnosti úradu v roku 2007 a podáva súhrnnú charakteristiku a zhodnotenie výsledkov rozpočtového hospodárenia úradu. Celkové hodnotenie rozpočtu ako aj jeho čerpania je vykonané cez ekonomické ukazovatele ako sú príjmy, výdavky, evidencia majetku, rozbor zamestnanosti, programové hospodárenie, plnenie zámerov a cieľov. 

	Zákonom o štátnom rozpočte  na rok 2007 č. 523/2004 Z. z. boli pre úrad schválené rozpočtové prostriedky vo výške 81 321 tis. Sk. Po úpravách v súlade s rozpočtovými opatreniami rozpočtové prostriedky vo výške 81 405 tis. Sk, slúžili na zabezpečenie poslania a činnosti  úradu. 

	Úlohou úradu v roku 2007 je zabezpečiť, aby pri využívaní jadrovej energie bolo zdravie a bezpečnosť obyvateľstva plne chránené a aby jadrové zariadenia v Slovenskej republike boli bezpečné a aby boli pod trvalým dozorom nášho úradu. Ďalej zaručuje občanom SR ako i medzinárodnému spoločenstvu, že jadrová energia sa na území SR využíva výlučne na mierové účely. Toto poslanie je možné uskutočniť len za predpokladu existencie nezávislého dozorného orgánu, dostatočných kompetencií a dôvery verejnosti k dozornému orgánu ako aj za predpokladu plynulého financovania činností úradu. Celkový úhrn výdavkov čerpaných k 31. 12. 2007 dosiahol výšku 81 866 tis. Sk. Boli použité prostriedky z troch zdrojov: zo štátneho rozpočtu vo výške 80 239 tis. Sk, z mimorozpočtových prostriedkov (dary a granty) vo výške 1 501 tis. Sk  a z medzirezortného programu MPSVR SR boli formou nenávratného finančného príspevku poskytnuté prostriedky vo výške 126 tis. Sk .

	Predložený materiál nemá ekonomický, finančný a environmentálny vplyv, vplyv na zamestnanosť a podnikateľské prostredie, ani vplyv na štátny rozpočet.